## La Generalitat, CONHOSTUR i el Consell de Cambres promocionen l'oferta gastronòmica i enològica de la Comunitat Valenciana a Alemanya

*** L'esdeveniment va tindre lloc este dimarts a la vesprada a Frankfurt i hi van participar cuiners i sommeliers valencians que van convidar més de 70 turoperadors alemanys a descobrir el millor de L'Exquisit Mediterrani
* La secretària autonòmica de Turisme, Cristina Moreno, que va assistir a l'acte, destaca la notable pujada del mercat alemany en la Comunitat Valenciana, propiciada en part per la “bona connexió aèria directa”**

Turisme Comunitat Valenciana, la Confederació Empresarial d'Hostaleria i Turisme de la Comunitat Valenciana (CONHOSTUR) i el Consell de Cambres de la Comunitat Valenciana han presentat esta setmana a Frankfurt el millor de L´Exquisit Mediterrani davant més de 70 agents i turoperadors alemanys.

Es tracta d'una acció de promoció de destinació de la Comunitat Valenciana, en què han participat cuiners reconeguts, com José Manuel López del Restaurant Peix&Brases; Alejandra Herrador i Emanuel Carlucci del Restaurante Atalaya; així com els sommeliers Yvonne Arcidiacono del Restaurante Apicius i Pedro Olivares, que han convidat a descobrir l'excel·lent oferta gastronòmica i enològica valenciana.

Este acte a Alemanya ha contemplat, a més, una presentació turística de la destinació, junt amb un *networking*, en què han participat representants del sector turístic valencià amb els turoperadors assistents a l'esdeveniment.

La delegació valenciana a Frankfurt, presidida per la secretària autonòmica de Turisme, Cristina Moreno, l'han formada representants de CONHOSTUR, del Consell de Cambres, d'Introducing Castelló i d'AEVAV, entre d'altres, a més de les marques turístiques de Visit Benidorm, Visit València i Costa Blanca.

Durant la intervenció en l'acte, la secretària autonòmica de Turisme, Cristina Moreno, ha posat l'accent principalment en la notable pujada del mercat alemany en la Comunitat Valenciana, que acumula un creixement interanual superior al 18 % en 2023.

Un dinamisme, propiciat en part, per la “bona connexió aèria directa amb els principals aeroports alemanys”, ha assenyalat Cristina Moreno. La Comunitat Valenciana manté vols sense escala amb Frankfurt, Munic, Berlín, Hamburg, Stuttgart, Düsseldorf o Nuremberg, entre d'altres.

Durant este acte promocional, realitzat durant la vesprada del passat dimarts 12 de desembre, la Generalitat ha donat a conéixer l'oferta turística de la Comunitat Valenciana, incidint en el nostre clima, amb una temperatura mitjana anual de 18° i 300 dies de sol a l'any; en el nostre litoral, amb 450 quilòmetres de platges i cales a la regió amb més banderes blaves de tot Europa; a més dels 22 parcs naturals, quasi dos mil monuments històrics catalogats i deu llocs declarats Patrimoni de la Humanitat per la UNESCO.

De la mateixa manera, s'ha posat èmfasi especial en la capacitat de la Comunitat Valenciana d'albergar grans esdeveniments esportius, com ara el Gran Premi de Motociclisme o la Marató de València; així com el fet de ser la seu d'alguns dels festivals de música més destacats d'Europa.

Fecha: 13/12/2023